《子约庭中赏紫牡丹作进酒歌悼张子》
明代·皇甫汸

人逢花下偏宜酒，况复名花世罕有。魏公园中擅品奇，贵妃宫内传名久。

此种云自洛阳来，江左移将不易开。纤纤映日新妆丽，袅袅临风舞袖回。

珍重祗怜倾国色，沈沦肯惜少年才。密友看花记昔时，张仲当筵亦太痴。

一曲强簪花调笑，百杯犹诉酒行迟。但见芳菲花不改，空思鸡黍人何在。

春风解道有时还，朝露宁知莫相待。可因白发耻看花，若个朱颜得驻霞。

兄弟谢庭多乐事，世人徒数季伦家。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。